**Informatīvais ziņojums**

**"Par atļauju Tieslietu ministrijai (Tiesu administrācijai un Uzņēmumu reģistram) uzņemties papildu saistības un īstenot projektus, piesaistot finansējumu no ārvalstu finanšu instrumentiem"**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus piešķir atbilstoši Ministru kabineta 2012. gada 31. jūlija noteikumu Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem" 34.5. apakšpunktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

Tieslietu ministrijas (turpmāk – TM) padotības iestāde Tiesu administrācija (turpmāk – TA) ir izrādījusi iniciatīvu piedalīties ārvalstu finanšu instrumentu finansētos projektu konkursos, iesniedzot projektu iesniegumus un iegūstot tiesības īstenot trīs projektus, piesaistot finansējumu no ārvalstu finanšu instrumentiem.

TA ir ieguvusi tiesības īstenot projektu "LEILA - ceļā uz daudzvalodu Eiropas tiesu iestāžu izsoļu platformu" (angļu valodā – *LEILA – towards a mu****L****tilingual* ***E****uropean platform for jud****I****cia****L A****uctions*) (turpmāk – LEILA projekts) partnerinstitūcijas statusā. Projekts tika iesniegts Eiropas Komisijas (turpmāk – EK) Tieslietu direktorāta finanšu programmas "Tiesiskums 2014–2020"[[1]](#footnote-1) (turpmāk – Programma "Tiesiskums") atklātā konkursā Nr. JUST-AG-2020[[2]](#footnote-2) starptautisku un nacionālu e-Tiesiskuma projektu atbalstam. Informatīvā ziņojuma sagatavošanas brīdī ir zināms, ka LEILA projekts ir apstiprināts.

Papildus tam, TA ir ieguvusi tiesības īstenot projektu "Krimināltiesību datu bāzes izveide" (angļu valodā – *Criminal Court Database*) (turpmāk – KDBI projekts) partnerinstitūcijas statusā Programmas "Tiesiskums" atklātā konkursā Nr. JUST-JACC-EJU-AG-2020[[3]](#footnote-3) starptautisku un nacionālu e-Tiesiskuma projektu atbalstam. Informatīvā ziņojuma sagatavošanas brīdī ir zināms, ka KDBI projekts ir apstiprināts.

Kā arī TA ir ieguvusi tiesības īstenot projektu "Pilnveidot (profesionālās spējas) cīņā pret naida noziegumiem un neiecietību Latvijā" (angļu valodā - *Improving (professional capacity) for fight against hate crimes and intolerance in Latvia*) (turpmāk – projekts "Naida runa") EK Tieslietu ģenerāldirektorāta finanšu programmas "Tiesības, vienlīdzība un pilsonība" 2014.–2020. gadam (turpmāk – Programma "Tiesības, vienlīdzība un pilsonība") atklātā konkursā Nr. REC-RRAC-RACI-AG-2020[[4]](#footnote-4)

Savukārt TM padotības iestāde Uzņēmumu reģistrs (turpmāk – UR) ir iesniegusi projekta "BRIS un Uzņēmumu reģistra informācijas sistēmas savstarpējās savienojamības atjaunināšana" (*Upgrade of interconnection of the BRIS and the Register of Enterprises information system (REIS)*) (turpmāk ­– BRIS projekts) pieteikumu Eiropas infrastruktūras savienošanas instrumenta (*Connecting Europe Facility,* turpmāk – EISI) 2019.-2020. gada darba programmas projektu konkursā *2020 CEF Telecom call - Business Register Interconnection System (BRIS)* (CEF-TC-2020-2).[[5]](#footnote-5) Informatīvā ziņojuma sagatavošanas brīdī projekts vēl nav apstiprināts.

Finanšu instrumentos ir noteikts maksimālais finansējuma apjoms, ko iespējams saņemt kā avansa maksājumu no EK. Līdz ar to projekta īstenotājiem, t.sk. projekta partneriem, jāspēj līdzfinansēt ne tikai projekta izdevumus, bet arī priekšfinansēt daļu no EK finansējuma, kas tiks saņemts no EK kā noslēguma maksājums pēc projekta noslēguma atskaites apstiprināšanas, kā arī nodrošināt finansējumu neattiecināmo izmaksu (pievienotās vērtības nodoklis (turpmāk – PVN)) segšanai. Nosacījums nodrošināt līdzfinansējumu un priekšfinansējumu neattiecas uz projektā piesaistītajiem asociētajiem partneriem.

Saskaņā ar Programmas "Tiesiskums" konkursu Nr. JUST-AG-202 un Nr. JUST-JACC-EJU-AG-2020 nosacījumiem piešķirtais EK granta finansējums nepārsniedz 90 % no kopējām projekta attiecināmajām izmaksām, līdz ar to vismaz 10 % no tām nepieciešams līdzfinansēt projekta pieteikuma iesniedzējam, un tas darāms no līdzekļiem, kas vienlaikus nav ES budžeta līdzekļi. Savukārt Programmas "Tiesības, vienlīdzība un pilsonība" konkursā REC-RRAC-RACI-AG-2020 noteiktā EK granta finansējuma likme nepārsniedz 80 % no kopējām projekta attiecināmajām izmaksām, līdz ar to vismaz 20 % no tām nepieciešams līdzfinansēt projekta pieteikuma iesniedzējam.

Saskaņā ar EISI konkursa CEF-TC-2020-2 nosacījumiem EK granta finansējums nepārsniedz 75 % no kopējām projekta attiecināmajām izmaksām, līdz ar to vismaz 25 % no tām nepieciešams līdzfinansēt projekta pieteikuma iesniedzējam.

Ņemot vērā, ka projektu ieviešana un to īstenošanas rezultāti veicina tieslietu sistēmas attīstību, piesaista papildu finanšu līdzekļus valsts budžetam no ES budžeta, un, lai atbilstoši Ministru kabineta 2018. gada 17. jūlija noteikumos Nr. 421 "Kārtība, kādā veic gadskārtējā valsts budžeta likumā noteiktās apropriācijas izmaiņas" noteiktajai kārtībai varētu iesniegt pieprasījumu līdzfinansējuma, priekšfinansējuma un neattiecināmo izmaksu (PVN) segšanai nepieciešamā finansējuma nodrošināšanai no valsts budžeta līdzekļiem, TM ir sagatavojusi informatīvo ziņojumu. Pamatojoties uz šo informatīvo ziņojuma Ministru kabinets pieņemtu lēmumu atļaut TA un UR uzņemties valsts budžeta ilgtermiņa saistības un īstenot projektus, kas tiek līdzfinansēti no ārvalstu finanšu instrumentiem. TM apņemas nodrošināt, ka projektu, kuru finansējums tiks piesaistīts no ārvalstu finanšu instrumentiem, saturs nedublēsies ar projektiem, kas tiek īstenoti TM pārziņā esošo ES struktūrfondu un Kohēzijas fonda 2014.–2020. gada plānošanas perioda darbības programmas "Izaugsme un nodarbinātība" specifisko atbalsta mērķu un Norvēģijas finanšu instrumenta ietvaros.

**2. Informācija par finanšu instrumentiem**

**2.1. Informācija par programmu "Tiesiskums"**

Programma "Tiesiskums" izveidota 2013. gada 17. decembrī ar Eiropas Parlamenta un Padomes 2013. gada 17. decembra regulu (ES) Nr. 1382/2013, ar ko izveido programmu "Tiesiskums" laikposmam no 2014. gada līdz 2020. gadam. Programma "Tiesiskums" ir turpinājums EK 2007.–2013. gada plānošanas perioda programmām: "Civiltiesības", "Krimināltiesības" un "Narkomānijas novēršana un informēšana par narkomāniju".

Programmas "Tiesiskums" mērķis ir radīt vienotu tiesiskuma telpu (nacionālo, ES un starptautisko tiesību normu harmonizēšana) ES, lai veicinātu tiesībaizsardzības iestāžu pieejamību un pārrobežu lietu risināšanu tiesās.

Programmas "Tiesiskums" ietvaros tiek atbalstīta projektu izstrāde šādās jomās:

1. tiesiskā sadarbība civillietās un krimināllietās;
2. tiesnešu un tiesu darbinieku apmācības, tai skaitā valodas un juridiskā terminoloģija, lai ES ietvaros veidotu vienotu tiesu darbības kultūru;
3. tiesu pieejamības veicināšana un noziegumos cietušo un noziegumu izdarīšanā apsūdzēto personu tiesību aizstāvēšana tiesas procesa gaitā;
4. narkotiku izplatīšanas apkarošana (pārrobežu tiesiskā sadarbība un noziegumu prevencija).

Programmas "Tiesiskums" ietvaros izstrādātajiem projektiem jādod ieguldījums attiecīgās problēmas risināšanai ne tikai reģionālajā vai vietējā līmenī, bet visas Eiropas līmenī (*European added value*).

EK Programmas "Tiesiskums" ietvaros plāno piešķirt finansējumu 378 miljonu EUR apmērā, savukārt 2020. gada darba programmā[[6]](#footnote-6) paredzēts kopējais finansējums 46 miljonu EUR apmērā.

Programmas "Tiesiskums" 2020. gada darba programma atbalsta projektus, kas veido un atbalsta tiesisko sadarbību civillietās un krimināllietās, projektus tiesisko apmācību jomā, tostarp par juridisko terminoloģiju, projektus, kas veicinās efektīvu piekļuvi tiesiskumam un veicinās noziegumos cietušo tiesības, vienlaikus ievērojot tiesības uz aizstāvību, un projektus, kas atbalsta iniciatīvas narkotiku apkarošanas politikas jomā attiecībā uz tiesu iestāžu sadarbību un noziedzības novēršanas aspektiem atbilstoši programmas vispārējām mērķim.

**2.2. Informācija par Programmu "Tiesības, vienlīdzība un pilsonība"**[[7]](#footnote-7)

Programma "Tiesības, vienlīdzība un pilsonība" izveidota 2013. gada 17. decembrī ar Eiropas Parlamenta un Padomes 2013. gada 17. decembra regulu (ES) Nr. 1381/2013, ar ko izveido programmu "Tiesības, vienlīdzība un pilsonība" laikposmam no 2014. gada līdz 2020. gadam (turpmāk – Regula Nr. 1381/2013). Programma "Tiesības, vienlīdzība un pilsonība" ir turpinājums EK 2007.–2013. gada plānošanas perioda programmām "Pamattiesības un pilsonība", "Dafne III" un "Progress" (diskriminācijas novēršana un dzimumu līdztiesība). Programmas "Tiesības, vienlīdzība un pilsonība" mērķis ir nodrošināt tādas vienotas ES telpas turpmāku attīstību, kurā tiek veicināta, aizsargāta un efektīvi īstenota personu vienlīdzība un tiesības, kas paredzētas ES pamatlīgumos un starptautiskajās konvencijās, kurām ES ir pievienojusies.

Programmas "Tiesības, vienlīdzība un pilsonība" mērķi:

a) palīdzēt efektīvi īstenot principu par nediskriminēšanu dzimuma, rases vai etniskās izcelsmes, reliģijas vai pārliecības, invaliditātes, vecuma vai dzimumorientācijas dēļ un ievērot principu par nediskriminēšanu tādu aspektu dēļ, kas minēti ES Pamattiesību hartas 21. pantā;

b) novērst un apkarot rasismu, ksenofobiju, homofobiju un citus neiecietības veidus;

c) veicināt un aizsargāt personu ar invaliditāti tiesības;

d) veicināt dzimumu līdztiesību un dzimumu līdztiesības integrēto pieeju;

e) novērst un apkarot visa veida vardarbību pret bērniem, jauniešiem un sievietēm, kā arī vardarbību pret citām riska grupām, it īpaši tuvinieku vardarbības riska grupām, un aizsargāt no šādas vardarbības cietušos;

f) veicināt un aizsargāt bērnu tiesības;

g) palīdzēt nodrošināt privātuma un personas datu aizsardzību visaugstākajā līmenī;

h) veicināt un stiprināt to tiesību izmantošanu, kas izriet no ES pilsonības;

i) dot iespēju personām kā patērētājiem un uzņēmējiem iekšējā tirgū izmantot savas tiesības, kas izriet no Savienības tiesību aktiem, ņemot vērā projektus, kas finansēti saskaņā ar patērētāju tiesību aizsardzības programmu.

Programmas "Tiesības, vienlīdzība un pilsonība" ietvaros izstrādātajiem projektiem jādod ieguldījums attiecīgās problēmas risināšanai ne tikai reģionālajā vai vietējā līmenī, bet visas Eiropas līmenī (*European added value*).

EK programmas "Tiesības, vienlīdzība un pilsonība" ietvaros kopumā plāno piešķirt finansējumu 439 miljonu EUR apmērā, un tajā piedalās visas ES dalībvalstis. Saskaņā ar Regulas Nr. 1381/2013 7. panta 3. punktu ikgadējās apropriācijas Eiropas Parlaments un Padome apstiprina ar Padomes 2013. gada 2. decembra regulu (ES, *Euratom*) Nr. 1311/2013, ar ko nosaka daudzgadu finanšu shēmu 2014.–2020. gadam, izveidotās daudzgadu finanšu shēmas limitos. Programmas "Tiesības, vienlīdzība un pilsonība" 2020. gada darba programmā[[8]](#footnote-8) noteikts kopējais finansējums 67 miljoni EUR. Tiek atbalstītas tādas darbības kā apmācības, semināri, konferences, savstarpēja mācīšanās un sadarbība, plašsaziņas līdzekļu kampaņas, informētības palielināšanas un izplatīšanas pasākumi. Programma "Tiesības, vienlīdzība un pilsonība" sniedz atbalstu dalībniekiem, kuru darbība veicina programmas mērķu īstenošanu - valsts, reģionālajām un vietējām iestādēm, kā arī nevalstiskajām organizācijām un Eiropas līmeņa tīkliem. EK līdzfinansējuma likmes ir 80 % un 90 %.

**2.3. Informācija par EISI**

EISI izveidots 2013. gada 11. decembrī ar Eiropas Parlamenta un Padomes 2013. gada 11. decembra regulu (ES) Nr. 1316/2013, ar ko izveido Eiropas infrastruktūras savienošanas instrumentu, groza Regulu (ES) Nr. 913/2010 un atceļ Regulu (EK) Nr. 680/2007 un Regulu (EK) Nr. 67/2010[[9]](#footnote-9). Šī regula nosaka metodes, procedūras un nosacījumus ES finansiālā atbalsta saņemšanai transporta, telekomunikāciju un enerģētikas jomās. 2020. gada atbalstāmās prioritātes telekomunikāciju jomā ir noteiktas 2019.-2020. gada darba programmā.[[10]](#footnote-10) Savukārt Eiropas Inovācijas un tīklu izpildaģentūra (INEA - *Innovation and Networks Executive Agency*) īsteno vairākas praktiskas darbības saistībā ar šī instrumenta īstenošanu, piemēram, pārrauga atsevišķus projektu īstenošanas posmus un pieņem budžeta izpildes instrumentus.

EISI sniedz iespēju sagatavot un īstenot kopīgu interešu projektus saskaņā ar Eiropas komunikāciju tīklu politiku transporta, telekomunikāciju un enerģētikas nozarē. EISI jo īpaši atbalsta tādu kopīgu interešu projektu īstenošanu, kuru mērķis ir jaunu infrastruktūru un pakalpojumu attīstīšana un būve vai esošo infrastruktūru un pakalpojumu modernizēšana transporta, telekomunikāciju un enerģētikas nozarēs. Prioritāte tiek piešķirta trūkstošajiem posmiem transporta nozarē. EISI sniedz arī ieguldījumu, lai atbalstītu projektus, kuri nodrošina Eiropas pievienoto vērtību un sniedz lielas priekšrocības sabiedrībai, bet kuri nesaņem adekvātu finansējumu tirgū.

**EISI telekomunikāciju jomā** ir galvenais ES instruments, lai veicinātu pārrobežu sadarbību starp valsts pārvaldes iestādēm, uzņēmumiem un iedzīvotājiem, izvietojot elektronisko (ciparu) pakalpojumu infrastruktūras (DSIs) un platjoslas tīklus. Atbalstītie projekti sekmēs Eiropas ekosistēmas izveidi ar savietojamiem un savstarpēji saistītiem elektroniskajiem (vai ciparu) pakalpojumiem, kas stiprinās vienotu elektronisko pakalpojumu tirgu.

Laikaposmā no 2014. līdz 2020. gadam telekomunikāciju nozarei paredzēti 1,04 miljardi EUR.

Telekomunikāciju nozarē ES finansiālā palīdzība nepārsniedz:

* 1. attiecībā uz darbībām vispārējo pakalpojumu jomā – 75 % no atbilstīgajām izmaksām;
  2. attiecībā uz horizontālām darbībām, tostarp infrastruktūras kartēšanai, mērķsadarbībai un tehniskajai palīdzībai – 75 % no atbilstīgajām izmaksām;

Pamatpakalpojumu platformas parasti finansē, izmantojot iepirkumu. Izņēmuma gadījumos tās var finansēt ar dotāciju, kas sedz līdz 100 % no atbilstīgajām izmaksām, neskarot līdzfinansējuma principu.

**3. Informācija par finanšu instrumentu projektiem**

**3.1. Informācija par LEILA projektu**

LEILA projekts tika iesniegts 2020. gada 6. maijā EK grantu konkursā darbības dotācijām nacionālo vai starpvalstu e-tiesiskuma projektu atbalstam un ir saņēmis EK atbalstu.

**Projekta vadošais partneris** **ir** Itālijas Tieslietu ministrija, savukārt **projekta partneri ir** Austrijas Federālā Tieslietu ministrija, TA (Latvija), Horvātijas Tieslietu ministrija, Horvātijas Finanšu aģentūra, Čehijas Republikas tiesu izpildītāju palāta, Portugāles advokātu palāta, Francijas nacionālā tieslietu komisāru palāta, Lietuvas Valsts uzņēmuma reģistru centrs, Eiropas tiesu palātas nodibinājums (Beļģija), Aristoteļa Universitāte (Grieķija), Bulgārijas LIBRe fonds un Valsts pētniecības padome (Itālija). Projekta īstenošana plānota 24 mēnešus, uzsākot tā īstenošanu 2021. gada februārī. Līgumu par projekta īstenošanu plānots parakstīt līdz 2021. gada 6. februārim.

**Projekta mērķis** ir sniegt sabiedrībai un uzņēmējiem iespēju bez starpniekiem viegli iegūt informāciju par tiesas nolēmumu izpildes izsolēm vienā vai vairākās dalībvalstīs, izmantojot unikālu daudzvalodu izmēģinājuma tīmekļa portālu. Šī portāla mērķis ir izveidot "vienas pieturas aģentūru" Eiropas tirgum, kas veidots ar vienkāršu lietotāja saskarni jeb interfeisu, paplašinot valstu robežas un ļaujot lietotājiem salīdzināt meklēšanas rezultātus dažādās valodās.

Projekta īstenošanai **plānots izmantot e-CODEX platformu**. Daudzvalodu tīmekļa portāls tiks integrēts ar partnervalstu nacionālajām informācijas sistēmām, lai pilnībā automatizētā veidā iegūtu datus par tiesu nolēmumu izpildes izsolēm. Plānots izveidot arī iespēju manuāli augšupielādēt un atjaunināt informāciju, ja šāda informācijas sistēmas valsts līmenī vēl nepastāv.

**Projekts palielinās tiesas izsoļu konkurētspēju un efektivitāti**, palielinot pārdošanas apjomus un vērtību, vienlaikus paplašinot lietotāju bāzi un potenciālo dalībnieku skaitu, un panākot ātrāku pārdošanas procesa noslēgumu. Nākotnes perspektīvā projekts varētu dot iespēju turpināt attīstīt korelāciju no citām dalībvalstīm, lai palielinātu kopējo procesa efektivitāti. Tas būs arī pamats visas Eiropas daudzvalodu platformai tiešsaistes izsolēm, kas, iespējams, tiks atvērts visu veidu izsolēm.

**Projekta pamatojums.**

Noteikumi, kas reglamentē tiesu nolēmumu izpildes izsoļu organizēšanu dalībvalstīs, ir ļoti atšķirīgi un bieži vien tādā mērā sarežģīti, ka to var pārvaldīt tikai profesionāļi, kas tieši saistīti ar konkrēto lietu. Tas ir trūkums, kas kaitē ne tikai pilsoņu un uzņēmēju brīvai kustībai, ciktāl tas ierobežo iespēju pilnībā izmantot vienotā tirgus potenciālu, bet, galvenais, var kavēt viņus no pienācīgas piekļuves tiesiskumam Eiropas līmenī.

Kā atklājās īpašā aptaujā starp ES dalībvalstīm 2015. gadā, tiesu izsoļu nozare ir sadrumstalota valstu līmenī, negatīvi ietekmējot:

a) konkurenci potenciālo pircēju starpā ES līmenī,

b) pārdošanas vērtību un

c) nepieciešamo laiku darījuma noslēgšanai.

Pārdodamie aktīvi tiek reklamēti nacionālajās tīmekļa vietnēs, un vairums šo vietņu ir pieejamas tikai vietējā valodā. Vietējos portālus meklētājprogrammas indeksē ar ierobežotiem panākumiem, savukārt trešo pušu privātie un neoficiālie portāli, kas var izrādīties novecojuši, nepareizi un nav pārbaudīti ar valdības informāciju, parasti tiek labāk reklamēti. Ir pierādījies, ka tradicionālo komerciālo meklētājprogrammu (piemēram: *Google, Yahoo* u.c.) izmantošanai ir ierobežojumi. Piemēram, meklēšanas rezultātu konsekvence un pilnīgums ir atkarīgs gan no meklēšanas virknē izmantotās valodas, gan no paredzētās semantikas. Šādas meklēšanas rezultātus var sniegt svešvalodā, tāpēc daži lietotāji tos nespēj saprast, tie tiek veidoti vispārīgai lietošanai, tāpēc nav efektīvi, veicot īpašus izsolēs meklējamo preču meklējumus (piemēram, pēc cenas, kategorijas, pārdošanas veida utt.).

*E-tiesiskuma rīcības plāna 2019. – 2023. gadam*[[11]](#footnote-11) mērķis ir atvieglot tiesu varas administrēšanu un piekļuvi tiesu iestādēm, jo īpaši no pārrobežu sadarbības viedokļa. Lai to īstenotu, dalībvalstu integrācijas procesa pamatā ir komunikāciju un procedūru vienkāršošana un digitalizācijas ieviešana sadarbībā starp dalībvalstīm. Tomēr, neraugoties uz nemainīgo darbību skaitu, ko veic EK un dalībvalstis, lai uzlabotu dalībvalstu integrāciju vienotā e-tiesiskuma telpā, trūkst konkrētu darbību pārrobežu sadarbības veicināšanai tiesu nolēmumu izpildes izsoļu jomā, it īpaši aktīvā pārdošanas procesā.

Pēc ES valstu Tieslietu ministriju 2015. gada aptaujas, kurā tika novērtēts, kā katra valsts organizē tiesu nolēmumu izpildes izsoles, tika konstatēts, ka ne visām dalībvalstīm ir pārvaldības sistēma ar publisku saskarni. 13 dalībvalstīs (Austrija, Horvātija, Dānija, Igaunija, Somija, Grieķija, Ungārija, Itālija, Latvija, Malta, Portugāle, Slovēnija un Spānija) pārdodamie aktīvi tiek reklamēti valdības pārvaldītā tīmekļa vietnē.

Empīriskā analīze parādīja, ka:

• lielākā daļa portālu ir tikai valsts valodā;

• valstu portālus meklētājprogrammas indeksē atšķirīgi, tos parasti neparādot pirmajās meklēšanas rezultātu lapās *Google* vai citās meklētājprogrammās;

• trešo personu privāti (un neoficiāli) portāli parasti tiek labāk reklamēti meklētājprogrammās lielākajā daļā ES dalībvalstu. Lietotāji nevar būt pārliecināti, ka meklēšanas rezultāti precīzi novirza uz oficiālo pārdošanas portālu, kuru pārvalda attiecīgā dalībvalsts;

• trešo personu privātajos portālos var būt informācija, kas ne vienmēr tiek atjaunināta, vai arī tai nav oficiālas īpašnieku verifikācijas vai sertifikāta informācijas;

• ir pierādījies, ka tradicionālo meklētājprogrammu (piemēram, *Google, Yahoo* u.c.) lietošanai ir ierobežojumi. Piemēram, meklēšanas rezultātu konsekvence un pilnīgums ir atkarīgs gan no meklēšanas virknē izmantotās valodas, gan no paredzētās semantikas, rezultāti var tikt sniegti svešvalodā, tāpēc daži lietotāji, iespējams, nespēs tos saprast – tie nav efektīvi;

• nacionālie portāli nenodrošina vienotu vizuālo identitāti, kā arī vienotus meklēšanas kritērijus;

• visām nacionālajām sistēmām ir nacionāls mērogs. Lietotājam nav iespējas meklēt starpvalstu pārdošanas apjomus, kas būtu noderīgi gan vietējiem uzņēmējiem, kas vēlas paplašināties, gan investoriem, kas meklē pārdošanā esošo uzņēmumu filiāles.

LEILA projektā plānoto TA aktivitāšu budžets (attiecināmās izmaksas) ir 75 264 EUR, no tā ES finansējums veido 90 % jeb 67 738 EUR, bet nepieciešamais nacionālais līdzfinansējums ir 10 % jeb 7526 EUR.

Saskaņā ar LEILA projekta nosacījumiem EK mēneša laikā pēc projekta līguma parakstīšanas pārskaitīs vadošajam partnerim avansa maksājumu, savukārt vadošais partneris pārskaitīs TA priekšfinansējumu 65 % apmērā jeb 44 030 EUR no ES finansējuma, savukārt 35 % jeb 23 708 EUR tiks pārskaitīti pēc projekta noslēguma atskaites apstiprināšanas.

Saskaņā ar EK finansēto projektu īstenošanas nosacījumiem, PVN ir neattiecināmās izmaksas. Līdz ar to LEILA projekta īstenošanas laikā pasākumiem, kuriem saskaņā ar Latvijas normatīvo regulējumu ir jāpiemēro PVN likme, papildus ir nepieciešams finansējums neattiecināmo izmaksu (PVN) segšanai 7334 EUR apmērā.

Līdz ar to kopējais plānotais TA budžets, t.sk. neattiecināmo izmaksu segšanai, LEILA projekta ietvaros ir 82 598 EUR.

TA izdevumus veido 24 000 EUR personāla izmaksas, 16 340 EUR komandējumu izdevumi (ceļš, viesnīca, dienas nauda), 30 000 EUR pakalpojuma līgumu izmaksas (20 000 EUR Izpildu lietu reģistra sistēmas pilnveide un 10 000 EUR pielāgošana e-CODEX platformai), neparedzētie izdevumi 4924 EUR un izmaksas 7334 EUR apmērā neattiecināmo izmaksu (PVN) segšanai par preču un pakalpojumu iegādi LEILA projekta rezultātu ieviešanai.

**Informācija par projekta finansējumu:**

|  |  |
| --- | --- |
|  | **Kopējais nepieciešamais finansējums** |
| **EK līdzfinansējums** | 67 738 |
| **Nacionālais līdzfinansējums (nacionālais finansējums)** | 7526 |
| **Priekšfinansējums (nacionālais finansējums)** | 23 708 |
| **Finansējums neattiecināmo izmaksu segšanai (nacionālais finansējums)** | 7334 |
| **KOPĀ** | 106 306 |

TA nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|  | **2021** | **2022** | **2023** | **KOPĀ** |
| **Avansa/noslēguma maksājums** | 44 030 | 0 | 23 708 | **67 738** |
| **Attiecināmie izdevumi (EK līdzfinansējums) TA budžeta daļai** | 23 388 | 20 642 | 0 | **44 030** |
| **Attiecināmie izdevumi (nacionālais līdzfinansējums)** | 2599 | 3828 | 1099 | **7526** |
| **Attiecināmie izdevumi – priekšfinansējums (nacionālais finansējums)** | 0 | 13 820 | 9888 | **23 708** |
| **Neattiecināmie izdevumi (nacionālais finansējums)** | 1014 | 4640 | 1680 | **7334** |
| **Priekšfinansējuma (nacionālais finansējums) atmaksa valsts budžetā** |  |  | 23 708 | **23 708** |

LEILA projekta tabulā norādītās summas sadalījumā pa gadiem ir indikatīvas un var mainīties pēc granta līguma noslēgšanas.

LEILA projekta īstenošanai nepieciešamais valsts budžeta līdzfinansējums, priekšfinansējums un finansējums neattiecināmo izmaksu (PVN) segšanai tiks pārdalīti no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai". Pēc projekta īstenošanas un attiecināmo izmaksu apstiprināšanas EK veiks noslēguma maksājumu projekta vadošajam partnerim, kas, savukārt, pārskaitīs TA atlikušā maksājuma daļu 23 708 EUR apmērā (summa ir indikatīva un var būt mazāka, ja TA projekta faktiskās izmaksas būs mazākas par plānotajām), kas tiks atmaksāta valsts budžetā, tādējādi nodrošinot līdzekļu ieskaitīšanu valsts pamatbudžeta ieņēmumos.

**3.2. Informācija par KDBI projektu**

KDBI projekts tika iesniegts 2020. gada maijā EK grantu konkursā darbības dotācijām nacionālo vai starpvalstu e-tiesiskuma projektu atbalstam. **Projekta vadošais partneris** **ir** Austrijas Federālā Tieslietu ministrija, savukārt **projekta partneri ir** Ziemeļreinas-Vestfālenes Tieslietu ministrija (Vācija), TA (Latvija), Slovēnijas Republikas Valsts prokurora birojs, Horvātijas Tieslietu ministrija, Spānijas Tieslietu ministrija, Grieķijas Tieslietu, atklātības un cilvēktiesību ministrija, Luksemburgas Tieslietu ministrija, Valsts pētniecības padome (Itālija) un Somijas Tieslietu ministrija. Projekta īstenošana plānota 18 mēnešus, uzsākot tā īstenošanu 2021. gada februārī. Līgumu par projekta īstenošanu plānots parakstīt līdz 2021. gada 6. februārim.

Projektā iesaistītās institūcijas analizēs nepieciešamos datus krimināltiesu datu bāzes izveidošanai un veiks nepilnību analīzi par to, kuri dati jau ir pieejami nacionālajā līmenī un kuri dati trūkst nacionālajās datu bāzēs, lai izveidotu vienotu krimināltiesu datu bāzei nepieciešamo datu struktūru. Nākamajā posmā nepieciešamie dati tiks ieviesti nacionālā līmenī un tiks izveidots pārsūtīšanas mehānisms uz EK krimināltiesu datu bāzi. Projekta beigās e-pierādījumu platformas lietotāji (tostarp prokurori, tiesneši un citi tiesu darbinieki) gūs labumu no tā, ka būs pieejami atjaunināti to ES dalībvalstu dati, kuras projekta laikā būs ieviesušas automatizēto datu apmaiņu.

**Projekta mērķis** ir izveidot mehānismu, kas informāciju aktualizētu bez tās manuālas ievadīšanas. Visas ieviestās darbības tiks papildinātas ar testēšanas aktivitātēm, kā arī tiks nodrošināta atbilstība EK datu struktūrai.

Projekta pieteikums attiecas uz grantu konkursa 2.1.1. nodaļu: "Izveidot savienojumu ar e-pierādījumu platformu".

**Projekta aktivitātes:**

* 1. aktivitāte – projekta vadība, koordinācija un komunikācija;
* 2. aktivitāte – analīzes un projektēšanas fāze;
* 3. aktivitāte – ieviešanas un testēšanas fāze;
* 4. aktivitāte – integrācija, atbilstība un ieviešanas fāze.

Projekta sasniedzamais rezultāts ir ieviest EK pārvaldīto krimināltiesību datu bāzi projekta deviņās dalībvalstīs, lai automātiski augšupielādētu nepieciešamos datus no dalībvalstu informāciju sistēmu risinājumiem. Tāpat projekta laikā ir plānots pielāgot vai paplašināt projekta partneru esošās elektroniskās tiesu datu bāzes, ja tiks konstatēts, ka trūkst krimināltiesību datu bāzei vajadzīgie nododamie dati.

Datu iesniegšana krimināltiesu datu bāzē būtiski sekmēs e-pierādījumu platformas panākumus, jo tā lietotājiem ļaus viegli un uz atjauninātiem datiem atrast un uzrunāt kompetento iestādi. Kompetentās iestādes vienkārša atrašana lietotājiem ietaupīs daudz laika un tādējādi palielinās e-pierādījumu platformas atzīšanu.

Automatizētā datu nodrošināšana turpinās sniegt iespēju drošā veidā uzrunāt un vērsties dalībvalstu iestādēs, kuras ir kompetentas kriminālprocesa īstenošanā. Piemēram, e-pierādījumu platformas lietotāji (tiesneši, prokurori, administratīvās iestādes un tiesu darbinieki) varēs droši izvēlēties un uzrunāt citas dalībvalsts iestādes, kas ir kompetentas saņemt Eiropas izmeklēšanas rīkojuma veidlapas. Viegli atrodot kompetentās iestādes, profesionāļi ievērojami ietaupīs laika resursus. Tas arī atvieglos Eiropas izmeklēšanas rīkojuma saīsināto termiņu ievērošanu, piedāvājot atjauninātus un precīzus datus par kompetentām iestādēm. Nebūs vairs nepieciešams datus uzturēt manuāli.

Projekts atbilst arī mērķim, kas noteikts *Eiropas e-tiesiskuma rīcības plānā 2019. – 2023. gadam*[[12]](#footnote-12) "Piekļuve datu kopām". Plāna 4. paragrāfā aprakstīta nepieciešamība izveidot krimināltiesu datu bāzi un nodrošināt nacionālās datu bāzes uzturēšanu.

KDBI projektā plānoto TA aktivitāšu budžets (attiecināmās izmaksas) ir 186 403 EUR, no tā ES finansējums veido 90 % jeb 167 763 EUR, bet nepieciešamais nacionālais līdzfinansējums ir 10 % jeb 18 640 EUR.

Saskaņā ar KDBI projekta nosacījumiem EK mēneša laikā pēc projekta līguma parakstīšanas pārskaitīs vadošajam partnerim avansa maksājumu, savukārt vadošais partneris pārskaitīs TA priekšfinansējumu 65 % apmērā jeb 109 046 EUR no ES finansējuma, savukārt 35 % jeb 58 717 EUR tiks pārskaitīti pēc projekta gala atskaites apstiprināšanas.

Saskaņā ar EK finansēto projektu īstenošanas nosacījumiem, PVN ir neattiecināmās izmaksas. Līdz ar to KDBI projekta īstenošanas laikā pasākumiem, kuriem saskaņā ar Latvijas normatīvo regulējumu ir jāpiemēro PVN likme, papildus ir nepieciešams finansējums neattiecināmo izmaksu (PVN) segšanai 26 501 EUR apmērā.

Līdz ar to kopējais plānotais TA budžets, t.sk. neattiecināmo izmaksu segšanai, KDBI projekta ietvaros ir 212 904 EUR.

TA izdevumus veido 46 480 EUR personāla izmaksas, 13 728 EUR komandējumu izdevumi (ceļš, viesnīca, dienas nauda), 110 000 EUR pakalpojuma līgumu izmaksas (Krimināltiesību datu bāzes izveide un sistēmas prasību analīze), neparedzētie izdevumi 12 195 EUR, citas tiešās projekta īstenošanas izmaksas 4000 EUR (publicitātes, tulkošanas, darba grupas organizēšanas izmaksas Latvijā), un izmaksas 26 501 EUR apmērā neattiecināmo izmaksu (PVN) segšanai par preču un pakalpojumu iegādi KDBI projekta rezultātu ieviešanai.

**Informācija par projekta finansējumu:**

|  |  |
| --- | --- |
|  | **Kopējais nepieciešamais finansējums** |
| **EK līdzfinansējums** | 167 763 |
| **Nacionālais līdzfinansējums (nacionālais finansējums)** | 18 640 |
| **Priekšfinansējums (nacionālais finansējums)** | 58 717 |
| **Finansējums neattiecināmo izmaksu segšanai (nacionālais finansējums)** | 26 501 |
| **KOPĀ** | 271 621 |

TA nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |
| --- | --- | --- | --- |
|  | **2021** | **2022** | **KOPĀ** |
| **Avansa/noslēguma maksājums** | 109 046 | 58 717 | **167 763** |
| **Attiecināmie izdevumi (EK līdzfinansējums) TA budžeta daļai** | 75 301 | 33 745 | **109 046** |
| **Attiecināmie izdevumi (nacionālais līdzfinansējums)** | 8367 | 10 273 | **18 640** |
| **Attiecināmie izdevumi – priekšfinansējums (nacionālais finansējums)** | 0 | 58 717 | **58 717** |
| **Neattiecināmie izdevumi (nacionālais finansējums)** | 8105 | 18 396 | **26 501** |
| **Priekšfinansējuma (nacionālais finansējums) atmaksa valsts budžetā** |  | 58 717 | **58 717** |

KDBI projekta tabulā norādītās summas sadalījumā pa gadiem ir indikatīvas un var mainīties pēc granta līguma noslēgšanas.

KDBI projekta īstenošanai nepieciešamais valsts budžeta līdzfinansējums, priekšfinansējums un finansējums neattiecināmo izmaksu (PVN) segšanai tiks pārdalīti no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai". Pēc projekta īstenošanas un attiecināmo izmaksu apstiprināšanas EK veiks noslēguma maksājumu projekta vadošajam partnerim, kas, savukārt, pārskaitīs TA atlikušā maksājuma daļu 58 717 EUR apmērā (summa ir indikatīva un var būt mazāka, ja TA projekta faktiskās izmaksas būs mazākas par plānotajām), kas tiks atmaksāta valsts budžetā, tādējādi nodrošinot līdzekļu ieskaitīšanu valsts pamatbudžeta ieņēmumos.

**3.3. Informācija par projektu "Naida runa"**

Projekta "Naida runa" ir mērķis ir galveno tiesībaizsardzības iestāžu un projekta dalībnieku (policistu, prokuroru, tiesnešu un Sabiedrības integrācijas fonda darbinieku) kapacitātes celšana, lai pilnveidotu pasākumus un darbības, kas vērstas uz rasisma, ksenofobijas un citu neiecietības formu un to izpausmju novēršanu un apkarošanu. Projekta apakšmērķi ir efektīvas sadarbības nodrošināšana starp valsts un tiesību aizsardzības institūcijām nolūkā efektīvi risināt ar rasismu, ksenofobiju, homofobiju un citām neiecietības formām saistītos naida noziegumus un naida runu, kā arī efektīvāka naida noziegumu un naida runas tiesiskā regulējuma piemērošana nolūkā nodrošināt labāku naida noziegumu upuru aizsardzību.

Projekta īstenošana plānota 24 mēnešus, uzsākot tā īstenošanu 2021. gada janvārī. Līgumu par projekta īstenošanu arī plānots parakstīt 2021. gada janvārī.

Vadošais partneris – Latvijas Universitāte. Partneri – Sabiedrības integrācijas fonds, Valsts policija (Latvija), Prokuratūra (Latvija), TA. TA kā sadarbības partneris būs iesaistīts visās projekta aktivitātēs, iesaistot tiesnešus attiecīgajās projekta aktivitātēs.

Projektā paredzētie pasākumi:

1. pētījums par starptautiskajām saistībām un standartu naida noziegumu jomā; Latvijas tiesisko regulējumu un tā atbilstību starptautiskajām prasībām; Latvijas tiesu prakses naida noziegumu jomā analīze;
2. projekta sadarbības partneru institūciju pārstāvju ekspertīzes/kapacitātes celšana, lai pilnveidotu valsts iestāžu reakciju uz rasismu, ksenofobiju un citiem neiecietības veidiem valsts, reģionālā un vietējā līmenī;
3. neformālās izglītības mācības par diskriminācijas, naida runas, rasisma, ksenofobijas un citu netolerances formu identificēšanu, novēršanu un apkarošanu juridisko profesiju pārstāvjiem (tiesneši, advokāti, prokurori) un tiesībsargājošo iestāžu darbiniekiem (valsts un pašvaldības policijas darbinieki);
4. starptautiska konference par diskriminācijas identificēšanu, novēršanu un apkarošanu, t.sk. tiesu praksi.

Plānotie projekta rezultāti ietver šādus procesus:

1. paveikts pētījums un likumdošanas analīze naida noziegumu jomā ar ieteikumiem likumdošanas grozījumu iniciācijai. Pētījums būs pieejams publiski;
2. izstrādāta mācību programma mērķa grupas profesionāļu apmācībai, īstenotas pilot-mācības un sagatavoti pasniedzēji;
3. organizētas mācības profesionāļiem 4 (četros) mācību kursos (16 policisti, 16 prokurori, 16 tiesneši un 16 Sabiedrības integrācijas fonda darbinieki), kopā ceļot kapacitāti 64 profesionāļiem;
4. noorganizēta starptautiska konference projekta rezultātu prezentēšanai. Plānotais dalībnieku skaits – 70 personas.

Projektā "Naida runa" plānoto TA aktivitāšu budžets (attiecināmās izmaksas) ir 18 901 EUR, no tā ES finansējums veido 80 % jeb 15 121 EUR, bet nepieciešamais nacionālais līdzfinansējums ir 20 % jeb 3780 EUR.

Saskaņā ar projekta nosacījumiem EK mēneša laikā pēc projekta līguma parakstīšanas pārskaitīs vadošajam partnerim avansa maksājumu, savukārt vadošais partneris pārskaitīs TA priekšfinansējumu, kas nepārsniegs 70 % jeb 10 585 EUR no ES finansējuma, savukārt 30 % jeb 4536 EUR tiks pārskaitīti pēc projekta gala atskaites apstiprināšanas.

Saskaņā ar EK finansēto projektu īstenošanas nosacījumiem, PVN ir neattiecināmās izmaksas. Līdz ar to projekta īstenošanas laikā pasākumiem, kuriem saskaņā ar Latvijas normatīvo regulējumu ir jāpiemēro PVN likme, papildus ir nepieciešams finansējums neattiecināmo izmaksu (PVN) segšanai 260 EUR apmērā.

Līdz ar to kopējais plānotais TA budžets, t.sk. neattiecināmo izmaksu segšanai, projekta "Naida runa" ietvaros ir 19 161 EUR.

TA izdevumus veido 17 664 EUR personāla izmaksas, neparedzētie izdevumi 1237 EUR un izmaksas 260 EUR apmērā neattiecināmo izmaksu (PVN) segšanai par preču un pakalpojumu iegādi projekta rezultātu ieviešanai.

**Informācija par projekta finansējumu:**

|  |  |
| --- | --- |
|  | **Kopējais nepieciešamais finansējums** |
| **EK līdzfinansējums** | 15 121 |
| **Nacionālais līdzfinansējums (nacionālais finansējums)** | 3780 |
| **Priekšfinansējums (nacionālais finansējums)** | 4536 |
| **Finansējums neattiecināmo izmaksu segšanai (nacionālais finansējums)** | 260 |
| **KOPĀ** | 23 697 |

TA nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|  | **2021** | **2022** | **2023** | **KOPĀ** |
| **Avansa/noslēguma maksājums** | 10 585 |  | 4536 | **15 121** |
| **Attiecināmie izdevumi (EK līdzfinansējums) TA budžeta daļai** | 10 585 | 0 |  | **10 585** |
| **Attiecināmie izdevumi (nacionālais līdzfinansējums)** | 2777 | 1003 |  | **3780** |
| **Attiecināmie izdevumi – priekšfinansējums (nacionālais finansējums)** | 521 | 4015 |  | **4536** |
| **Neattiecināmie izdevumi (nacionālais finansējums)** | 0 | 260 |  | **260** |
| **Priekšfinansējuma (nacionālais finansējums) atmaksa valsts budžetā** |  |  | 4536 | **4536** |

Projekta tabulā norādītās summas sadalījumā pa gadiem ir indikatīvas un var mainīties pēc granta līguma noslēgšanas.

Projekta īstenošanai nepieciešamais valsts budžeta līdzfinansējums, priekšfinansējums un finansējums neattiecināmo izmaksu (PVN) segšanai tiks pārdalīti no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai". Pēc projekta īstenošanas un attiecināmo izmaksu apstiprināšanas EK veiks noslēguma maksājumu projekta vadošajam partnerim, kas, savukārt, pārskaitīs TA atlikušā maksājuma daļu 4536 EUR apmērā (summa ir indikatīva un var būt mazāka, ja TA projekta faktiskās izmaksas būs mazākas par plānotajām), kas tiks atmaksāta valsts budžetā, tādējādi nodrošinot līdzekļu ieskaitīšanu valsts pamatbudžeta ieņēmumos.

**3.4. Informācija par BRIS projektu**

Projekts iesniegts EISI 2020. gada darba programmas Eiropas telesakaru tīklu jomā izsludinātā atklātā konkursa *CEF Telecom call - Business Register Interconnection System (BRIS)* (CEF-TC-2020-2) ietvaros.

Projektu plānots īstenot periodā no 2021. gada 1. februāra līdz 30. septembrim. Saskaņā ar konkursa mājaslapā pieejamo informāciju konkursa rezultāti būs zināmi 2021. gada aprīlī, bet līgumu slēgšana paredzēta 2021. gada maijā – augustā.

Projekta mērķis ir nodrošināt (atjaunināt) datu apmaiņu starp UR informācijas sistēmu un Biznesa reģistru savstarpējās savienošanas sistēmu (turpmāk – BRIS) atbilstoši grozījumiem Eiropas Savienības direktīvās un jaunākajai BRIS tehniskajai dokumentācijai:

1. Eiropas Parlamenta un Padomes 2019. gada 20. jūnija direktīva (ES) 2019/1151, ar ko groza Direktīvu (ES) 2017/1132 attiecībā uz digitālo rīku un procesu izmantošanu sabiedrību tiesībās, nosaka dalībvalstīm pienākumu:

1.1. Nodrošināt jaunas datu apmaiņas par ārvalsts komersantu filiālēm;

1.2. Nodrošināt jaunas datu apmaiņas par Latvijas komersantu filiālēm ārvalstīs;

1.3. Paplašināt datu apmaiņas par komercsabiedrībām, tostarp dokumentu apmaiņu.

Uzlabotu pārrobežu datu apmaiņu rezultātā tiks samazinātas izmaksas un administratīvais slogs sabiedrībai, iegūstot informāciju par citā Eiropas Savienības dalībvalstī reģistrētu komercsabiedrību. Turklāt komercsabiedrībai tiks rasta iespēja iesniegt informāciju par izmaiņām tikai vienā reģistra iestādē, bez vajadzības to pašu informāciju nesniedzot arī citam reģistram, kurā, piemēram, ir reģistrēta filiāle. Pēc projekta ieviešanas vairs nevajadzēs paziņot par izmaiņām mātes sabiedrībā filiāles reģistra valstī. Tiks paplašināts BRIS nododamo datu apjoms, nodrošinot datu apmaiņas, piemēram, par uzņēmuma nosaukuma maiņu, adreses maiņu un citām izmaiņām, padarot pieejamu konsekventu un atjauninātu informāciju par komercsabiedrībām.

2. Eiropas Parlamenta un Padomes 2015. gada 20. maija direktīva (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr. 684/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK, paredz dalībvalstīm pienākumu nodrošināt pārrobežu datu apmaiņu par patiesajiem labuma guvējiem. Nodrošinot pēc iespējas plašāku informāciju par patiesajiem labuma guvējiem, tiks atvieglota nodokļu noziegumu atklāšana, novērsta iespēja slēpt identitāti pārrobežu mērogā, kā arī sabiedrība un atbildīgās kontrolējošās iestādes varēs iegūt atbilstīgu, precīzu un aktuālu informāciju par uzņēmumu faktiskajiem īpašniekiem

3. Esošā datu apmaiņa starp UR informācijas sistēmu un ES centrālo platformu balstīta uz novecojušu vārtejas versiju un novecojušu BRIS versiju (ietver daudzskaitlīgas datu apmaiņas komponentes). Nepieciešams atjaunināt risinājumus uz jaunākām versijām, lai nodrošinātu esošo datu apmaiņu korektu darbību un augstākminētās jaunās datu apmaiņas. Ņemot vērā plānotās izmaiņas, projekts paredz arī attiecīgu pielāgojumu veikšanu UR informācijas sistēmā, tostarp UR datu izplatīšanas risinājumos.

Projektā sasniedzamais rezultāts – ieviesta, atjaunināta UR informācijas sistēmas, BRIS, BORIS (patiesā labuma guvēju reģistru) savstarpējā savienojamība, risinājums ieviests produkcijā.

BRIS projektā plānoto UR aktivitāšu budžets (attiecināmās izmaksas) ir 125 691 EUR, no tā ES finansējums veido 75 % jeb 94 268 EUR, bet nepieciešamais nacionālais līdzfinansējums ir 25 % jeb 31 423 EUR.

Saskaņā ar konkursa nosacījumiem avansa maksājums būs 60 % apmērā no ES finansējuma jeb 56 561 EUR, savukārt 40 % jeb 37 707 EUR tiks pārskaitīti pēc projekta noslēguma atskaites apstiprināšanas.

Saskaņā ar EK finansēto projektu īstenošanas nosacījumiem, PVN ir neattiecināmās izmaksas. Līdz ar to projekta īstenošanai ir papildus nepieciešams nacionālais finansējums, lai segtu PVN izdevumus pasākumiem, kuriem saskaņā ar Latvijas normatīvo regulējumu ir jāpiemēro PVN likme. UR izdevumus veido ārpakalpojuma līguma (programmnodrošinājuma izstrāde un ieviešana) izmaksas – 125 691 EUR un izmaksas 26 396 EUR apmērā neattiecināmo izmaksu (PVN) segšanai par preču un pakalpojumu iegādi. Līdz ar to kopējais plānotais projekta budžets, t.sk. neattiecināmo izmaksu segšanai, ir 152 087 EUR.

**Informācija par projekta finansējumu:**

|  |  |
| --- | --- |
|  | **Kopējais finansējums, EUR** |
| **EK līdzfinansējums** | 94 268 |
| **Nacionālais līdzfinansējums (nacionālais finansējums)** | 31 423 |
| **Priekšfinansējums (nacionālais finansējums)** | 37 707 |
| **Finansējums neattiecināmo izmaksu segšanai (nacionālais finansējums)** | 26 396 |
| **KOPĀ** | 189 794 |

Projektam nepieciešamais finansējums pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|  | **2021** | **2022** | **KOPĀ** |  |
| **Avansa/noslēguma maksājums** | 56 561 | 37 707 | **94 268** |  |
| **Attiecināmie izdevumi (EK līdzfinansējums)** | 56 561 | 0 | **56 561** |  |
| **Attiecināmie izdevumi (nacionālais līdzfinansējums)** | 31 423 | 0 | **31 423** |  |
| **Attiecināmie izdevumi – priekšfinansējums (nacionālais finansējums)** | 37 707 |  | **37 707** |  |
| **Neattiecināmie izdevumi (nacionālais finansējums)** | 26 396 |  | **26 396** |  |
| **Priekšfinansējuma (nacionālais finansējums) atmaksa valsts budžetā** |  | 37 707 | **37 707** |  |

Projekta tabulā norādītās summas sadalījumā pa gadiem ir indikatīvas un var mainīties pēc granta līguma noslēgšanas. BRIS projekta īstenošanai nepieciešamais valsts budžeta līdzfinansējums, priekšfinansējums un finansējums neattiecināmo izmaksu segšanai (PVN) tiks pārdalīti no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai". Pēc projekta īstenošanas un attiecināmo izmaksu apstiprināšanas EK veiks noslēguma maksājumu UR 37 707 EUR apmērā (summa ir indikatīva un var būt mazāka, ja UR projekta faktiskās izmaksas būs mazākas par plānotajām), kas tiks atmaksāts valsts budžetā, tādējādi nodrošinot līdzekļu ieskaitīšanu valsts pamatbudžeta ieņēmumos.

**4. Turpmākā rīcība**

Tā kā dalība finanšu instrumentu projektos ir vērtīgs instruments ne tikai konkrētās, projektā iesaistītās institūcijas, bet arī visas nozares attīstībai, iegūstot jaunu pieredzi, zināšanas un starptautiskus kontaktus, lai nodrošinātu sekmīgu projektu aktivitāšu īstenošanu, nepieciešami šādi Ministru kabineta lēmumi:

1. Atļaut TM (TA) uzņemties papildu valsts budžeta ilgtermiņa saistības LEILA projekta īstenošanai Programmas "Tiesiskums" ietvaros.
2. Atļaut TM (TA) uzņemties papildu valsts budžeta ilgtermiņa saistības KDBI projekta īstenošanai Programmas "Tiesiskums" ietvaros.
3. Atļaut TM (TA) uzņemties papildu valsts budžeta ilgtermiņa saistības projekta "Naida runa" īstenošanai Programmas "Tiesības, vienlīdzība un pilsonība" ietvaros.
4. Atļaut TM (UR) uzņemties papildu valsts budžeta ilgtermiņa saistības BRIS projekta īstenošanai EISI ietvaros.
5. LEILA projekta, KDBI projekta, projekta "Naida runa" un BRIS projekta ieviešanai nepieciešamo finansējumu (nacionālo līdzfinansējumu, priekšfinansējumu un finansējumu neattiecināmo izmaksu – PVN – segšanai) pārdalīt no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".
6. Tieslietu ministrijai, lai nodrošinātu 1., 2., 3. un 4. punktā minēto projektu īstenošanu, normatīvajos aktos noteiktā kārtībā sagatavot un iesniegt Finanšu ministrijā pieprasījumu par apropriācijas izmaiņām.
7. Tieslietu ministrijai pēc īstenoto projektu noslēguma maksājumu saņemšanas nodrošināt līdzekļu ieskaitīšanu valsts pamatbudžeta ieņēmumos.

Ministru prezidenta biedrs,

tieslietu ministrs Jānis Bordāns

*Zvirgzda-Supe 67036821*

*Arta.zvirgzda-supe@tm.gov.lv*

*Karlsone-Djomkina 26458289*

*Agnija.Karlsone-Djomkina@ta.gov.lv*

*Alekseruna 67031721*

*julija.alekseruna@ur.gov.lv*

1. https://ec.europa.eu/justice/grants1/programmes-2014-2020/justice/index\_en.htm [↑](#footnote-ref-1)
2. https://ec.europa.eu/info/funding-tenders/opportunities/portal/screen/opportunities/topic-details/just-jacc-eju-ag-2020 [↑](#footnote-ref-2)
3. https://ec.europa.eu/info/funding-tenders/opportunities/portal/screen/opportunities/topic-details/just-jacc-eju-ag-2020 [↑](#footnote-ref-3)
4. https://ec.europa.eu/info/funding-tenders/opportunities/portal/screen/opportunities/topic-details/rec-rrac-raci-ag-2020 [↑](#footnote-ref-4)
5. https://ec.europa.eu/inea/en/connecting-europe-facility/cef-telecom/apply-funding/2020-bris [↑](#footnote-ref-5)
6. https://ec.europa.eu/research/participants/data/ref/other\_eu\_prog/justice/wp/justice-awp-2020\_en.pdf [↑](#footnote-ref-6)
7. http://eur-lex.europa.eu/legal-content/LV/TXT/HTML/?uri=CELEX:32013R1381&from=EN [↑](#footnote-ref-7)
8. https://ec.europa.eu/research/participants/data/ref/other\_eu\_prog/rec/wp/rec-awp-2020\_en.pdf [↑](#footnote-ref-8)
9. <http://eur-lex.europa.eu/legal-content/LV/TXT/PDF/?uri=CELEX:32013R1316&from=EN> [↑](#footnote-ref-9)
10. https://ec.europa.eu/inea/sites/inea/files/cefpub/c\_2020\_1078\_f1\_annex\_en\_v2\_p1\_1066015.pdf [↑](#footnote-ref-10)
11. https://eur-lex.europa.eu/legal-content/LV/TXT/PDF/?uri=CELEX:52019XG0313(02)&from=EN [↑](#footnote-ref-11)
12. https://eur-lex.europa.eu/legal-content/EN/TXT/PDF/?uri=CELEX:52019XG0313(02)&rid=6 [↑](#footnote-ref-12)